tartuNLP/wikipedia-smugri-20251201 huggingface dataset:
Between Two Ferns with Zach Galifianakis

Between Two Ferns with Zach Galifianakis on komediallinen keskusteluohjelma, jota juontaa yhdysvaltalainen koomikko Zach Galifianakis. Ohjelmaa esitetään internetin Funny or Die -komediasivustolla. Yhden jakson kesto on joitain minuutteja. 
Nettiohjelmassa Galifianakis istuttaa vieraansa kahden saniaisen väliin ja haastattelun lomassa irvailee ja tekee heistä pilaa – joskus myös vieraat Galifianakisista. Maaliskuussa 2014 ohjelmassa nähtiin vieraana presidentti Barack Obama, joka yritti lisätä nuorten tietoisuutta tekemästään terveydenhuoltouudistuksesta.
Ohjelma on palkittu kaksi kertaa televisioalan Emmy-gaalassa: vuonna 2014 se sai parhaan lyhyen viihdeohjelman palkinnon Obaman vierailtua ja vuonna 2015 Brad Pittin vierailtua ohjelmassa. Lisäksi se oli ehdokkaana vuonna 2013.
Vuonna 2019 sarjasta tehtiin Netflix-elokuva "".
Eidoméni

Eidoméni (; myös "Idomeni", "Idomene") on Kreikan kylä, joka kuuluu hallinnollisesti Paionían kuntaan, Kilkíksen alueyksikköön ja Keski-Makedonian alueeseen. Aiemmin kylä kuului Axioúpolin kuntaan ja vuodesta 2011 lähtien Paionían kunnan Axioúpolin kunnallisyksikköön. Kylän väkiluku on 154 (vuonna 2011).
Eidoméni sijaitsee linnuntietä noin 65 kilometriä pohjoisluoteeseen Thessalonikista ja noin 34 kilometriä luoteeseen Kilkíksestä. Vuoteen 1926 saakka kylä tunnettiin nimellä "Séchovo(n)" (Σέχοβο(ν)). Kylä on aivan Kreikan ja Pohjois-Makedonian rajalla. Kylän läpi kulkee Thessalonikista Belgradiin ja edelleen Keski-Eurooppaan kulkeva rautatie, ja kylä toimii sen raja-asemana. Maantien raja-asema sijaitsee noin kolme kilometriä idempänä Évzonoin Tsoliádesissa.
Vuosina 2015–2016 Eidoménista tuli yksi Euroopan pakolaiskriisin polttopisteistä Pohjois-Makedonian (silloisen Makedonian tasavallan) suljettua rajan Turkin kautta Kreikkaan tulleilta ja eteenpäin Keski-Eurooppaan pyrkineiltä pakolaisilta, minkä seurauksena kylään syntyi Euroopan suurin pakolaisleiri.
Eidoméni muodostaa myös laajemman kyläyhdyskunnan (Τοπική Κοινότητα Ειδομένης, "Topikí Koinótita Eidoménis"), johon kuuluvat varsinaisen Eidoménin kylän lisäksi kylät Chamiló ja Dogánis. Koko yhdyskunnan väkiluku on 309.
Évzonoi

Évzonoi (; myös "Évzoni") on Kreikan kylä, joka kuuluu hallinnollisesti Paionían kuntaan, Kilkíksen alueyksikköön ja Keski-Makedonian alueeseen. Aiemmin kylä kuului Polýkastron kuntaan ja vuodesta 2011 lähtien Paionían kunnan Polýkastron kunnallisyksikköön. Kylän väkiluku on 331 (vuonna 2011).
Évzonoi sijaitsee linnuntietä noin 65 kilometriä pohjoisluoteeseen Thessalonikista ja noin 30 kilometriä luoteeseen Kilkíksestä. Kylän nimi viittaa eusoneihin. Vuoteen 1927 saakka kylän nimi oli "Matsíkovo" (Ματσίκοβο). Évzonoi on aivan Kreikan ja Pohjois-Makedonian rajalla. Hieman kylästä pohjoiseen sijaitsee Tsoliádesin raja-asema, joka on päärajanylityspaikka Pohjois-Makedonian ja Kreikan välillä. Sen läpi kulkee Thessalonikista Skopjeen kulkeva valtatie, joka on osa Eurooppatietä E75. Raja-asemaan päättyy Ateenasta tuleva tien osuus, A1-moottoritie. Rautatieliikenteen raja-asema sijaitsee noin kolme kilometriä lännempänä Eidoménissa.
Évzonoi muodostaa myös laajemman kyläyhdyskunnan (Τοπική Κοινότητα Ευζώνων, "Topikí Koinótita Evzónon"), johon kuuluvat varsinaisen Évzonoin kylän sekä Tsoliádesin lisäksi kylät Metamórfosi ja Plataniá. Koko yhdyskunnan väkiluku on 919.
Kökkötraktori

Kökkötraktori on poliittinen sanonta, jonka toimittaja Ruben Stiller teki tunnetuksi nimittäessään vuonna 1993 Keskustapuoluetta edustanutta Yleisradion johtajaa Tapio Siikalaa ”keskustalaiseksi kökkötraktoriksi”.
Käyttöhistoria.
Yleisradion Radiomafialla työskennellyt Ruben Stiller käytti sanontaa ohjelmassaan vuonna 1993 kuultuaan, että Yleisradion Alue- ja uutistoiminnasta vastannut Tapio Siikala oli nousemassa koko Ylen radiotoiminnan johtajaksi yhtiön vuoden 1994 organisaatiouudistuksessa, minkä Stiller pelkäsi johtavan oman sananvapautensa kaventumiseen. Seurauksena tapahtuneesta oli Stillerille esiintymiskielto, josta päättivät radiojohtaja Olli Alho ja toimituspäälliikkö Pentti Kemppainen. Siikalan itsensä kerrotaan vain naureskelleen asialle. Vähän myöhemmin Stiller rikkoi esiintymiskieltoa ja sai potkut Yleisradiosta. Vuonna 2009 Stiller palasi Yleisradioon ja oli sen jälkeen Ylen "Pressiklubi"-ohjelman toimittajana.
1990-luvulla Kotimaisten kielten keskuksen kielitoimisto listasi ”kökkötraktorin” uudissanaksi yhdessä muiden muassa "koplauksen", "lobbauksen", "turvatyynyn", "uusavuttomuuden" ja "lähihoitajan" kanssa.
Syksyllä 2016 sana kökkötraktori nousi uudelleen julkisuuteen kun Yleisradion keskustataustaista päätoimittajaa Atte Jääskeläistä syytettiin Yleisradion toimittajien, muiden muassa Ruben Stillerin, sananvapauden rajoittamisesta pääministeri Juha Sipilää koskeneessa uutisoinnissa.
Alkuperä.
Sanonnan alkuperästä ennen kuin Ruben Stiller teki sen laajasti tunnetuksi on erilaisia tietoja. 
Erään tiedon mukaan sanonta on peräisin maanviljelijöiden traktorimarssista vuonna 1991, kun Somerolta Vihtiin suuntautuneella marssilla oli mukana Kökkön tilan isäntä Raimo Kurvinen Someron Pitkäjärveltä. Hänen traktoriinsa oli kiinnitettynä lakana, johon talon emäntä Anja Kurvinen oli maalannut tilan nimen ”Kökkö”. Kuva traktorista oli vilahtanut televisiosta, ja sen on sanottu tästä jääneen joidenkin television katsojien mieleen. 
Ruben Stiller itse muisteli maaliskuussa 2016 sanan hänen käyttämänään syntyneen spontaanisti suorassa lähetyksessä: Sanaa "kökkö" oli yleisesti käytetty hänen aiemmassa työpaikassaan, helsinkiläisessä Radio Cityssä ja samanaikaisesti hän muisti Tapio Siikalan puoluekannan ja yhdisti nämä ilmaisuksi "keskustalainen kökkötraktori".
Sana "kökkö" tarkoittaa Kielitoimiston sanakirjan mukaan yleisnimenä "kasaa, kekoa, möykkyä, kokkaretta", laatusanana "hölmöä, typerää, yksinkertaista, kömpelöä". Erisnimissä Kökkö esiintyy talonnimenä ainakin Somerolla, Mouhijärvellä ja Kiikassa. Someron Pitkäjärvellä Kökkö on yksi kylän vanhoista kantataloista. Etymologialtaan talonnimenä nimi on Lounais-Hämeen kantatalojen nimiä tutkineen Timo Alasen mukaan epäselvä.
Artux

Artux (, ) on piirikuntatason kaupunki Sinkiangin uiguurien autonomisella alueella Kiinassa. Se on Kizilsun kirgiisien autonomisen prefektuurin päähallintopaikka. Kaupungin pinta-ala on 15 698 nellökilometriä ja väkiluku 240 368 (2010). Kaupungin keskusta sijaitsee linnuntietä noin 1055 kilometriä autonomisen alueen pääkaupunki Ürümqistä lounaaseen.
Väestö.
Vuoden 2014 lopussa kaupungissa asui 271 000 henkilöä, josta oli 216 600 uiguuria (80%), 30 500 kirgiisiä (11,3%), 23 100 han-kiinalaista (8,5%), ja muita vähemistökansoja (0,3%).
Commentry

Commentry on kunta Ranskassa Allier'n departementissa Auvergne-Rhône-Alpesin alueella. Kunnan sijainti hiilentuotantoalueella on johtanut sen teollistumiseen. Erityisen tunnettu se on valimostaan ja pikateräksen valmistuksesta.
Lyhythäntälepakko

Lyhythäntälepakko eli kyhmylepakko ("Mystacina tuberculata") on mahdollisesti ainoa elossa oleva Mystacinidae-heimon lepakko. Laji on endeeminen Uudessa-Seelannissa. Nisäkäsnimistötoimikunnan ehdotus lajin uudeksi suomenkieliseksi nimeksi on "uudenseelanninlepakko".
Koko, ulkonäkö ja muut tuntomerkit.
Lyhythäntälepakot ovat pieniä, 6–7 senttimetrin pituisia. Siipien kärkiväli on 28–30 senttimetriä. Aikuinen lepakko painaa 12–15 grammaa ennen ruokailua, joskin paino voi kasvaa jopa 30 prosenttia yöaikaisen aterioinnin jälkeen. Lepakon turkki on harmahtava ja sillä on pitkä, suippo kuono. Lepakon kieli on pitkä, jopa 12 millimetrin pituinen, ja sen kärjessä on karvamaisia ulokkeita, jotka helpottavat meden juomista.
Levinneisyys.
Lepakkoa esiintyy ensisijaisesti Pohjoissaarella, jossa ne ovat levittäytyneet merenrannan tasolta puurajalle (noin 1 100 metrin korkeuteen) saakka.
Lyhythäntälepakko on jaoteltu kolmeen alalajiin morfologisten ominaisuuksien mukaan:
Ravinto.
Lyhythäntälepakot ovat kaikkiruokaisia.
Lisääntyminen.
Lepakot synnyttävät yhden jälkeläisen kesällä. Syntyvät yksilöt ovat karvattomia ja painavat noin viisi grammaa. Pysyvät hampaat puhkeavat kolmen viikon iässä ja nuori lepakko on neljän viikon iässä täysin karvoitettu ja lentokykyinen. Pesästä pennut poistuvat kuuden viikon ikäisinä ja kolmen kuukauden ikäisinä ne ovat täysikasvuisia.
Hjärtslag

Hjärtslag on ruotsalaisen blueskitaristi-laulajan Rolf Wikströmin toinen albumi, joka julkaistiin vuonna 1977 levymerkillä Alternativ.
Kappaleet.
Kaikki kappaleet kirjoittanut Rolf Wikström.
Altay (Xinjiang)

Altay (, , ) on piirikuntatason kaupunki Xinjiangin uiguurien autonomisella alueella Kiinassa. Se on Altayn prefektuurin hallintopaikka. Kaupungin pinta-ala on 10 852 nellökilometriä ja väkiluku 190 064 (2010). Kaupungin keskusta sijaitsee linnuntietä noin 450 kilometriä autonomisen alueen pääkaupunki Ürümqistä pohjoiseen.
Väestö.
Vuoden 2014 lopussa kaupungin asukasmäärä oli 197 560, josta oli 101 450 han-kiinalaista (51,35%), 79 660 kazakkia (40,32%), 4 963 uiguuria (2,51%), 6 574 hui-kiinalaista (3,33%), 2 798 mongolia (1,41%), ja 2 115 muiden vähemmistökansojen edustajaa (1,08%).
Pokémon Sun ja Moon

Pokémon Sun ja Pokémon Moon ovat maailmanlaajuisesti marraskuussa 2016 julkaistuja "Pokémon"-pääpelisarjan osia ja ne aloittivat sarjan seitsemännen sukupolven. Pelien aloitus-Pokémonit ovat vesityypin Popplio, ruoho- ja lentotyypin Rowlet ja tulityypin Litten. Pelit sijoittuvat uudelle Havaijia muistuttavalle Alola-alueelle.
Pelien maskotit ovat legendaariset Pokémonit psyykkis- ja terästyypin Solgaleo ja psyykkis- ja haamutyypin Lunala..
Uudistukset.
Peleissä esiteltiin Kanton alueella aiemmin esitellyille Pokémon-lajeille erityiset alolalaiset variaatiot, jotka eroavat lajien aiemmista muodoista ulkonäöltään ja tyypeiltään. Kanton variaatioista poiketen, osalla näiden pokémonien alolalaisista variaatioista ei ole edellisiä muotoja lainkaan. Esimerkiksi Alolassa on omat variaatiot Raichusta, Marowakista ja Exeggutorista, mutta ei niiden edellisistä muodoista.
Saliotteluiden sijasta Alolassa käydään saarihaasteita (). Saarihaasteiden kokeissa () pelaajan täytyy otella koekapteenien () tavallista suurempia toteemipokémoneja vastaan ja suurkokeissa () täytyy voittaa ottelu saaren kahunaa vastaan. Jokaisen kokeen palkintona on yksi Z-kristalli ja suurkokeesta saa myös leiman merkiksi saarihaasteen suorittamisesta.
Z-kristalleilla () ja Z-renkailla () käytettäviä erityisen voimakkaita ja vain kerran ottelun aikana käytettävät Z-liikkeet (). Z-kristalli jakautuvat tyyppikohtaisiin liikkeisiin, jotka voi opettaa melkein mille tahansa lajille joka osaa yhden samaa tyyppiä olevan tavallisen hyökkäyksen. Mutta on myös lajikohtaisia Z-kristalleja, joilla käytettävää Z-liikettä varten on osattava joka tietty tavallinen hyökkäys. Esimerkiksi Pikashunium Z -nimisen Z-kristallin kantaja voi antaa Pikachun käyttää "10,000,000 Volt Thunderboltia" vain, jos Pikachu osaa "Thunderboltin". Kouluttajat voivat käyttää yhtä Z-liikettä vain kerran ottelun aikana. Sen lisäksi, että osa Z-kristalleista voitetaan saarihaasteista, loput on mahdollista löytää etsimällä tietyistä paikoista ja voittamalla tiettyjä otteluita.
Lisäksi pelissä on uusi Battle Royal -taistelumuoto, jossa neljä Pokémonia taistelee toisiaan vastaan. Näitä otteluita on mahdollista käydä ainoastaan Akala-saarella sijaitsevassaa Battle Royal Domessa. Kukin kouluttajaa saa käyttää kolmea pokémonia ja niistä vain yhtä kerrallaan.
Seitsemännen sukupolven peleissä ei ole enää HM-liikkeitä, polkupyörää tai Dowsing Machinea, vaan ne on korvattu Poké Ride -järjestelmällä. Sen avulla voi mm. lentää Charizardilla, ratsastaa Tauroksella, seilata Lapraksella ja etsiä kätkettyjä esineitä Stoutlandilla. 
Pelit olivat ensimmäiset Pokémon-pääpelisarjan pelit, jotka julkaistiin kiinaksi.
Pokémon Ultra Sun ja Ultra Moon.
Kesäkuun 2017 Pokémon Directissä ilmoitettiin, että peleistä on tulossa marraskuussa 2017 parannellut versiot "Pokémon Ultra Sun" ja "Ultra Moon". Pelit julkaistiin 17. marraskuuta 2017.
Lyhythäntälepakot

Lyhythäntälepakot (Mystacinidae) on lepakkoheimo, jonka ainoa jäljellä oleva suku on "Mystacina". Siihen kuuluu kaksi hiljattain elossa ollutta lajia, joista toinen on todennäköisesti kuollut sukupuuttoon 1960-luvulla, joskin yksittäisiä varmistamattomia havaintoja on saatu vielä 1990-luvun lopulla. Lyhythäntälepakot ovat noin kuuden senttimetrin pituisia, harmaaturkkisia lepakoita. Nisäkäsnimistötoimikunnan ehdotus heimon uudeksi suomenkieliseksi nimeksi on "uudenseelanninlepakot".
Fossiiliaienisto osoittaa, että lyhythäntälepakot ilmestyivät ja elivät Australiassa 26–12 miljoonaa vuotta sitten, ja niitä on tavattu Uudesta-Seelannista ainakin varhaiselta mioseenilta saakka.
Kuvaus.
Heimon lepakot ovat poikkeavia niiden tavasta metsästää maassa, lentämisen asemesta.
Méxicon ePrix 2016

Meksikon ePrix 2016 eli 2016 Mexico City ePrix oli Formula E -sarjan kauden 2015–2016 viides kilpailu. Kilpailu ajettiin 12. maaliskuuta Autódromo Hermanos Rodríguezin radalla Méxicossa.
Kilpailun voitti alun perin Lucas di Grassi, mutta hänet hylättiin kilpailun jälkeen tehdyssä tarkastuksessa havaitun alipainoisen auton vuoksi, jolloin voittajaksi julistettiin Jérôme d'Ambrosio. Myös kilpailun nopeimman kierroksen ajaneen d'Ambrosion kierrosaika poistettiin, koska tämä oikaisi kilpailun aikana mutkissa, minkä vuoksi kilpailun nopein kierros merkittiin Nicolas Prostille.
Valentin Zykov

Valentin Valentinovitš Zykov (; s. 15. toukokuuta 1995 Pietari, Venäjä) on venäläinen jääkiekkoilija. Zykov on pelipaikaltaan oikea laitahyökkääjä. Hän laukoo oikealta.
Ura.
Seuraura.
Zykov on TsSKA Moskovan kasvatti. Hän pelasi kauden 2011–2012 pääasiassa Venäjän nuorten sarja MHL:n Krasnaja Armijassa, jonka jälkeen TsSKA Moskova varasi Zykovin KHL:ään 50. pelaajana kesällä . Samana kesänä hänet varasi myös QMJHL-joukkue Baie-Comeau Drakkar 76. pelaajana . Zykov siirtyi Drakkariin kaudeksi 2012–2013, jolloin hän oli joukkueen toiseksi paras pistemies Petr Strakan jälkeen tehoilla 40+35=75. Zykov jakoi QMJHL:n maalipörssin yhdeksännen sijan Victoriaville Tigresin Philippe Halleyn kanssa. Hän voitti myös liigan tulokkaiden piste- ja maalipörssin, palkittiin QMJHL:n parhaana tulokkaana, parhaana hyökkäävänä tulokkaana Michel Bergeron Trophylla ja valittiin tulokkaiden tähdistökentälliseen. Zykov valittiin myös koko CHL:n vuoden tulokkaaksi ja valittiin tammikuussa 2013 CHL:n viikon pelaajaksi. Hän pelasi kauden aikana myös CHL Top Prospects Gamessa.
Los Angeles Kings varasi Zykovin toisella kierroksella 37. pelaajana . Kaudella 2013–2014 hän oli Drakkarin toiseksi paras pistemies Jérémy Grégoiren jälkeen tehoilla 23+40=63. Zykov voitti myös joukkueen sisäisen tehotilaston lukemalla +32. Toukokuussa 2014 hän teki Kingsin kanssa kolmivuotisen ja 2,207 miljoonan dollarin arvoisen tulokassopimuksen. Zykov pelasi kauden 2014–2015 vielä QMJHL:ssä, jossa Drakkar kauppasi hänet Gatineau Olympiquesiin vaihdossa Václav Karabáčekiin ja kesän 2016 kolmannen kierroksen varausvuoroon tammikuussa 2015.
Kauden 2015–2016 Zykov aloitti AHL-joukkue Ontario Reignissa. NHL:n siirtotakarajalla helmikuun 2016 lopulla Los Angeles Kings kauppasi hänet ja kesän ehdollisen viidennen kierroksen varausvuoron Carolina Hurricanesiin vaihdossa Kris Versteegiin.
Maajoukkueura.
Zykov pelasi alle 20-vuotiaiden MM-kilpailuissa vuonna 2014, jolloin hän voitti pronssia. Vuoden 2015 turnaus Zykovilta jäi väliin ns. urheilijan tyrän vuoksi. Hän pelasi myös World U-17 Hockey Challengessa vuonna 2012, jolloin Zykov voitti kultaa sekä alle 19-vuotiaiden World Junior A Challengessa vuonna 2011.
Frans Jeppsson-Wall

Frans (oik. Frans Jeppsson-Wall, s. 19. joulukuuta 1998 Ystad) on ruotsalainen laulaja.
Frans tuli alun perin tunnetuksi yhdessä Elias-yhtyeen kanssa vuonna 2006 esittämästään, Zlatan Ibrahimovićista kertovasta kappaleestaan ”Who’s da Man”, joka pysyi Ruotsin singlelistan kärjessä 10 viikkoa. Vuonna 2008 hän esitti Ruotsin jalkapallomaajoukkueen virallisen EM-kisalaulun ”Fotbollsfest”.
Vuonna 2016 Frans voitti Melodifestivaleniin kappaleella ”If I Were Sorry” ja edusti Ruotsia Eurovision laulukilpailussa Tukholmassa. Hän sai Euroviisujen finaalissa 261 pistettä sijoittuen viidenneksi.
Yksityiselämä.
Fransin äiti Maria on ruotsalainen ja isä Mark nigerialais-englantilainen. Frans on kaksikielinen ja puhuu toisena äidinkielenään englantia. Monikulttuuriseen perheeseen kuuluu myös Fransin kaksoissisko ja pikkuveli. Perhe on asunut aiemmin Lontoossa Englannissa. Frans valitsi lukiossa opiskellessaan luonnontieteiden ohjelman.
Waltteri Ruuskanen

Waltteri Ruuskanen (s. 23. heinäkuuta 1997 Kuopio) on suomalainen uransa päättänyt jääkiekkoilija, joka pelasi kaudella 2018–2019 Mestis-joukkue Savonlinnan Pallokerhossa. Sami Kapanen kuvaili häntä Kalevan Pallon A-nuoria valmentaessaan esimerkilliseksi urheilijaksi, jonka monipuolisuudesta on usealla tavalla hyötyä joukkueelle. Ruuskanen laukoo oikealta.
Ura.
Seuraura.
Ruuskanen on Kalevan Pallon kasvatti. Hän nousi kaudella 2015–2016 seuran A-nuorten kapteeniksi. Ruuskanen nousi samalla kaudella myös KalPan SM-liigajoukkueeseen. Hän esiintyi ensimmäisen kerran liigassa 26. syyskuuta 2015 Porin Ässiä vastaan, mutta Ruuskanen ei saanut kuitenkaan peliaikaa. Seuraavan kerran hän esiintyi SM-liigassa ja sai siellä ensimmäiset jääaikansa runkosarjan toiseksi viimeisellä kierroksella 8. maaliskuuta 2016 vieraissa Tapparaa vastaan. Ruuskanen sai ottelussa jääaikaa 19.01 minuuttia. Hän esiintyi kauden aikana SM-liigassa kaikkiaan kolmessa runkosarja- ja yhdessä Mestarien liigan ottelussa.
Kaudella 2016–2017 Ruuskanen pelasi KalPan SM-liigajoukkueessa neljä runkosarja- ja kolme Mestarien liigan ottelua ilman tehopisteitä. Hän pelasi kauden aikana miesten pelejä myös yhden ottelun verran Mestis-joukkue Iisalmen Peli-Karhuissa tehden yhden syöttöpisteen. Suurimman osan kaudestaan Ruuskanen pelasi kuitenkin KalPan A-nuorissa.
Ruuskanen siirtyi kaudeksi 2017–2018 vuoden mittaisella sopimuksella Mestis-joukkue Savonlinnan Pallokerhoon. Hänen varsinainen tulokaskautensa sarjassa toi 27 runkosarjaottelussa kaksi syöttöpistettä, 11 playoff-ottelussa yhden syöttöpisteen ja neljässä Suomen Cupin ottelussa yhden maalin. Ruuskanen voitti kauden päätteeksi Mestis-pronssia. Joulukuussa 2017 hän kävi kuuden ottelun mittaisella lainasopimuksella Pelicansin SM-liigajoukkueessa, jossa Ruuskanen paikkasi loukkaantumisia.
Maajoukkueura.
Ruuskanen on pelannut kolme nuorten ja 27 poikien maaottelua. Hän on toiminut sekä Suomen alle 16- että 17-vuotiaiden maajoukkueen kapteenina.
Thomas Sjögren

Thomas Peter Sjögren (8. kesäkuuta 1968 Göteborg, Ruotsi) on ruotsalainen aktiiviuransa lopettanut jääkiekkoilija. Hänen kasvattajaseuransa on uumajalainen Tegs SK. 
Sjögren pelasi Ruotsin ohella yhden kauden AHL:ssa, kolme kautta Saksassa ja Suomessa sekä kaksi kautta Italiassa. Suomessa Sjögren pelasi 1990-luvulla kaksi kautta Jypissä ja kaudella 2003-2004 Jokereissa. 
Sjögren voitti Italian jääkiekkomestaruuden Milanossa kahdesti vuosina 2003 ja 2004. Kotimaassaan Ruotsissa on Sjögren vaikuttanut ainakin Malmö Redhawkseissa, Luleå HF:ssa sekä HC Frölunda Indianseissa, näiden SHL-joukkueiden ohella HockeyAllsvenskanissa pelaavassa Södertälje SK:ssa. Viimeksi Sjögren oli nostamassa Varbergs HC:ta kolmosdivarista 2.divisioonaan keväällä 2011.
Francis Cromie

Francis Newton Allen Cromie (30. tammikuuta 1882 Duncannon, Irlanti – 31. elokuuta 1918 Pietari, Neuvosto-Venäjä) oli brittiläinen laivaston kapteeni, joka ensimmäisen maailmansodan aikana komensi Tallinnaan ja Helsinkiin sijoitettua brittiläistä sukellusvenelaivuetta. Myöhemmin hän toimi laivastoattaseana Pietarissa.
Sotilasura.
Englantilaisen kapteenin poikana syntynyt Cromie kävi koulunsa Walesissa ja opiskeli sen jälkeen laivaston sotakorkeakoulussa. Vakinaiseen palvelukseen hän astui vuonna 1898, osallistuen muun muassa boksarikapinan kukistamiseen Kiinassa ja toimien sukellusveneen komentajana Hongkongissa. Ensimmäisen maailmansodan aikana Cromie komennettiin elokuussa 1915 Itämerelle, jossa hänen komentoonsa annettiin sukellusvene "HMS E19" ja samalla koko brittiläinen sukellusvenelaivue. Sen tehtävänä oli avustaa Venäjän Itämeren laivastoa sekä estää Ruotsista Saksaan tapahtuneet rautamalmikuljetukset.
Venäjän helmikuun vallankumouksen jälkeen toukokuussa 1917 Cromie nimitettiin laivastoattaseaksi Pietariin. Hän osallistui brittien vakoilu- ja tiedustelutoimintaan yhdessä muun muassa Bruce Lockhartin, Sidney Reillyn ja Samuel Hoaren kanssa. Vastavallankumouksellisten avustamisen lisäksi brittien epäillään sekaantuneen muun muassa Pietarin salaisen poliisin johtajana toimineen Moisei Uritskin murhaan sekä sosialistivallankumouksellisiin kuuluneen Faina Kaplanin tekemään Leninin murhayritykseen.
Kuolema.
Leninin murhayritystä seuranneena päivänä, 31. elokuuta 1918, Neuvosto-Venäjän salainen poliisi Tšeka tunkeutui Ison-Britannian Pietarin-suurlähetystöön, jolloin Cromie kuoli syntyneen laukaustenvaihdon yhteydessä. Hänet haudattiin myöhemmin kaupungissa sijaitsevalle Smolenskin hautausmaalle, mutta Cromien muistomerkki on kuitenkin Arkangelin brittiläisellä sotilashautausmaalla.
Ivana Baquero

Ivana Baquero Macías (s. 11. kesäkuuta 1994 Barcelona) on espanjalainen näyttelijä. Hän tuli tunnetuksi Ofelian roolista Guillermo del Toron ohjaamassa elokuvassa "Pan’s Labyrinth" (2006), josta hän sai muun muassa parhaan tulokkaan Goya-palkinnon.
"Pan’s Labyrinthin" jälkeen Baquero valittiin vuonna 2007 ensimmäiseen englanninkieliseen rooliinsa kauhuelokuvaan "The New Daughter" – hän opiskeli läpi koulu-uransa englanninkielisessä koulussa. Elokuva julkaistiin vuonna 2009.
Vuodesta 2016 alkaen Baquero on näytellyt Eretriaa, yhtä päähenkilöistä, televisiosarjassa "The Shannara Chronicles".
Viola Beach

Viola Beach oli brittiläinen popyhtye. Kaikki neljä yhtyeen jäsentä ja manageri kuolivat 13. helmikuuta 2016 esiintymisen jälkeisessä onnettomuudessa Ruotsin Södertäljessä. Yhtye oli matkalla pois esiintymispaikalta, kun auto ajoi avoinna olevalta sillalta Södertäljen kanavaan. Ruotsin poliisin teoria on, että kuljettajana toiminut manageri meni tajuttomaksi, kun auto törmäsi esteenä olevaan puomiin. Aftonbladetin toimittajan teoria on, että kuljettaja puhui puhelimessa tai oli muuten keskittynyt muuhun kuin ajamiseen eikä sen vuoksi pysähtynyt ennen puomia vaan ajoi ylös nostetun sillan alle ja kanavaan.
Yhtyeen jäsenet.
Yhtyeen jäsenet ja manageri:
Mimmi Bähr

Henrika Wilhelmina (Mimmi) Bähr, o. s. "Westerstrand" (15. lokakuuta 1844 Alavus – 2. toukokuuta 1923) oli suomalainen keksijä ja kaunokirjoitustaidon kehittäjä.
Bähr toimi senaatin puhtaaksikirjoittajana ja finanssitoimituskunnan arkistonhoitajana 1868–1904, valtiopäivien puhtaaksikirjoittajana 1878–1906. Hän järjesti 1877–1923 opetuskursseja kaunokirjoituksessa ja julkaisi vuonna 1885 kaunokirjoitusjärjestelmiä kouluille.
Bähr on nostettu yhdeksi merkittävistä suomalaisista naiskeksijöistä.
Bähr oli aikansa etevin kaunokirjoittaja sekä kaunokirjoitustaidon kehittäjä. Hänelle uskottiin tärkeimpiä suomalaisia asiakirjoja puhtaaksikirjoitettaviksi. Häntä käytettiin myös monenlaisissa yksityisissä adresseissa ja kirjoitelmissa, joiden asu tahdottiin saada mahdollisimman hienostuneeksi. Hän piti vuodesta 1877 opetuskursseja kaunokirjoituksessa ja julkaisi vuodesta 1885 kansa- ja oppikouluille kaunokirjoitusjärjestelmiä, joita käytettiin kouluissa yleisesti ja joista hän sai palkintoja. Hän keksi myös monenlaisia siihen aikaan tarpeellisia kirjoittamisen apuvälineitä, kuten viivoittimia, kynänpyyhkijöitä, kirjeiden ja postimerkkien kostuttajia, regulaattorikynän, ruukkukoristepapereita, jotka olivat suosittuja. 
Bährin vanhemmat olivat nimismies Gustaf Erik Westerstrand ja Anna Henrika Åberg. Hän meni naimisiin kauppias Nikolai Edward Bährin (k. 1868) kanssa 1864.
Marja-Liisa Viherä

Marja-Liisa (Maija) Viherä (s. 1940) on tulevaisuuden- ja viestinnän tutkija, joka työskenteli Soneralla ja sen edeltäjillä tutkijana ja päätutkijana, jääden eläkkeelle 2008.
. Hän on väitellyt filosofian tohtoriksi 1999 aiheenaan ”Ihminen tietoyhteiskunnassa – kansalaisten viestintävalmiudet kansalaisyhteiskunnan mahdollistajana”. Hän on julkaissut 2009 kirjan "Digitaalisen arjen viestintä:: miksi, millä ja miten".
Maija Viherä on kirjoittanut useita artikkeleita somesta ja digitaalisesta viestinnästä, muun muassa Tulevaisuuden tutkimuksen seura ry:n Futura-lehteen. Maija Viherä on asiantuntija viestinnän murroksessa, ja puhunut ja kirjoittanut tietoyhteiskunnasta ja viestintäkasvatuksesta jo silloin kun sanat olivat vielä yleisesti vieraita. Viherä on pitänyt viestintäleirejä nuorille jo vuodesta 1987 perustamassaan Viestintäkasvatuksen seura ry:ssä. Ensimmäisellä leirillä tutustuttiin mm. faksiin ja NMT-puhelimeen.
Hän on myös ollut jäsenenä valtioneuvoston tietoyhteiskuntafoorumissa. Viherä on toiminut Tulevaisuuden tutkimusseuran puheenjohtajana ja hän on myös seuran kunniajäsen.
Vuoden 2005 kuluttajateko-tunnustuspalkinto myönnettiin tutkija Marja-Liisa Viherälle. Palkitsemisen perusteluna oli hänen pitkäjänteinen toimintansa sen puolesta, että tietotekniikka toimisi luontevana osana jokaisen kansalaisen arkipäivää.
Ranskan sekulaarisuuslaki

Ranskan sekulaarisuuslaki on vuonna 2004 säädetty laki, joka kieltää uskonnollisten symboleiden pukemisen Ranskan julkisissa ala- ja yläkouluissa. Laki on lisäys Ranskan opetuslakiin ja se pohjaa Ranskan perustuslaissa vaaditulle laïcitén eli tunnustuksettomuuden periaatteeseen, valtion ja uskonnon erottamiseen.
Lakiehdotus läpäisi Ranskan kansallisen lainsäädäntöelimen ja presidentti Jacques Chirac kirjasi sen laiksi 15. maaliskuuta 2004. Laki astui voimaan 2. syyskuuta 2004, uuden kouluvuoden alussa.
Laki ei mainitse mitään yksittäisiä symboleita ja kieltää kaikki kristilliset (huntu, merkit), islamilaiset (huntu, merkit), sikhi- (turbaani, merkit), juutalaiset ja muut uskonnolliset symbolit. Monien mielestä laki on kuitenkin kohdistetty erityisesti huntujen käyttöä vastaan. Ulkomainen lehdistö kutsuukin lakia toisinaan "huntukielloksi".
Platina(IV)fluoridi

Platina(IV)fluoridi (PtF4) on platinan ja fluorin muodostama epäorgaaninen yhdiste.
Ominaisuudet ja valmistus.
Huoneenlämpötilassa platina(IV)fluoridi on kellanpunaista tai kellanruskeaa kiteistä ainetta. Yhdiste reagoi veden kanssa. Kiderakenteeltaan aine muistuttaa iridium(IV)fluoridia. Platina(IV)fluoridia voidaan valmistaa fluoraamalla platina(II)fluoridia tai platina(IV)bromidia bromitrifluoridin avulla. Sitä muodostuu myös platinan ja fluorin välisellä reaktiolla sekä ksenontetrafluoridin vaikuttaessa platinaan.
Jalkapallon Suomen Cup 1972

Jalkapallon Suomen Cup 1972 oli cupin 18. järjestämisvuosi. Kilpailuun osallistui 249 joukkuetta, joukkueet jakautuivat sarjoittain seuraavasti: Mestaruussarja 12, II divisioona 31, III divisioona 78, IV divisioona 91 ja muut 37. Loppuotteluun selvisivät Lahden Reipas ja Vaasan Palloseura, ja se pelattiin Helsingin Olympiastadionilla. Ottelua seurasi vain 528 maksanutta katsojaa, joka on kaikkien aikojen pienin katsojamäärä cupin loppuottelussa. Finaalin voitti Reipas 2-0.
Varsinainen kilpailu.
Suomen Cupin ottelut neljännesvälieristä alkaen.
Cup-mestarit: Seppo Patrikainen, Pekka Kosonen, Mikko Kautonen, Markku Repo, Timo Kautonen, Erkki Lehtinen, Urho Partanen, Sauli Lehtinen, Semi Nuoranen, Raimo Hukka, Pertti Jantunen ja Olavi Litmanen
Fantasiaurheilu

Fantasiaurheilu on peli, jossa pelaajat rakentavat kuvitteellisia joukkueita oikeiden joukkueiden pelaajista. Kuvitteelliset joukkueet pisteytetään todellisten pelaajien suoritusten mukaisesti. Fantasialiiga kääntää varsinaisen liigan tuottaman tilastomateriaalin mekanismiksi, joka mahdollistaa fantasialiigaa pelaavien keskinäisen kilpailun. Peliä pelataan nykyisin yleensä jonkin verkkopalvelun kautta.
Fantasiaurheilu keksittiin Yhdysvalloissa, missä ensimmäiset fantasialajit olivat baseball ja amerikkalainen jalkapallo. Pelejä pelattiin aluksi pelilaudoilla ja tietokoneilla ilman internetyhteyttä. Internetin tulon myötä peli levisi muihinkin joukkuelajeihin, kuten koripalloon, jalkapalloon ja jääkiekkoon sekä yksilölajeihin kuten golfiin ja autourheiluun. Pelistä tuli samalla suosittua myös Yhdysvaltain ulkopuolella, etenkin Kanadassa ja Britanniassa.
Fantasiaurheilupelejä tarjoavat nykyisin niin erikoissivustot kuin lähes kaikki suurimmat urheilumediatkin. Osa peleistä on ilmaisia, osa maksullisia, ja joissain voi voittaa rahapalkintoja.
Yksi tunnettu fantasiaurheilupalvelu on Fantasy Premier League (FPL), joka on Englannin korkeimpaan jalkapallon sarjatasoon eli Valioliigaan perustuva sarjan virallinen fantasialiiga. Peli on alun perin lanseerattu kaudelle 2002–2003.
Rankkuri

Rankkuri on toimihenkilö, jonka tehtävä on huolehtia irrallaan olleiden, kiinniotettujen kotieläinten jatkokäsittelystä.
1900-luvun alkupuolella rankkurin eli putimiehen tehtäviin on kuulunut myös koota pois julkisilta paikoilta eläinten raatoja, avustaa ruumiinavauksissa, tappaa ja haudata irrallaan olleita eläimiä ja hävittää pilaantunutta lihaa. Alun perin rankkurin tehtävänä on ollut myös tuntemattomien ruumiiden poiskorjaaminen ja hautaus.
Suomessa palkattiin rankkureita 1800-luvun lopulla ja 1900-luvun alkupuolella vesikauhun torjumiseksi. Rankkuritoiminta rahoitettiin koiraverolla. Maailman terveysjärjestö on kuitenkin todennut, ettei kulkukoirien hävittäminen riitä yksin vesikauhun hävittämiseen.
Yhdysvalloissa rankkurin asemaa käytetään joskus pilkallisessa lausahduksessa "could not get elected dogcatcher" (). Joskus lauseen loppuun lisätään myös "in Tennessee" (). Ensimmäiset kirjalliset maininnat lausahduksesta ovat peräisin 1800-luvun lopulta. Sitä käytetään epäsuosituista poliitikoista, joiden mahdollisuudet tulla valituksi virkaan ovat olemattomat. Todellisuudessa rankkureita ei kuitenkaan valita Yhdysvalloissa tehtäväänsä vaaleilla, vaan heidät nimittää virkaansa pormestari.
Boris Žemtšužin

Boris Aleksejevitš Žemtšužin (, 11. tammikuuta 1897 Pähkinälinna – 9. toukokuuta 1918 Helsinki) oli venäläinen bolševikki, joka toimi Suomessa Neuvosto-Venäjän laivastokomissaarina. Hänet teloitettiin pian Suomen sisällissodan päättymisen jälkeen.
Elämä.
Pietarin teknologisessa instituutissa opiskellut Žemtšužin liittyi sosialidemokraattiseen työväenpuolueeseen vuonna 1915. Lokakuussa 1916 hänet pidätettiin vallankumouksellisen materiaalin jakamisesta ja Žemtšužin pääsi lopulta vapaaksi helmikuun vallankumouksen myötä maaliskuussa 1917. Vapautumisensä jälkeen hänet lähtettiin aluksi Kronstadtin merilinnoitukseen toimittamaan merisotilaille tarkoitettua vallankumouksellista lehteä ja sieltä edelleen Helsinkiin, jossa Žemtšužin avusti bolševikkien julkaisemaa "Volna"-sanomalehteä. Pietarissa tapahtuneen Heinäkuun kansannousun jälkeen lehti lakkautettiin, mutta se jatkoi pian ilmestymistä nimellä "Priboj".
Lokakuussa 1917 Žemtšužin nimitettiin bolševikkien Suomen neuvostojen Pohjois-Suomen aluekomitean johtoon Tornioon. Suomen itsenäistyttyä joulukuussa 1917 hän palasi Helsinkiin sotaväen ja kiinteän omaisuuden evakuoinnin komissaariksi. Kun Suomeen sijoitettu Itämeren laivasto oli keväällä 1918 suurimmaksi osaksi siirretty Kronstadtiin, hän toimi Helsinkiin vielä jääneiden laivastoyksikköjen komissaarina, tehtävänään pitää huolta niiden evakuoinnista. Valkoiset kuitenkin pidättivät Žemtšužinin vakoojana 8. toukokuuta ja ampuivat hänet seuraavana päivänä Santahaminassa. Teloitukseen liittyi mahdollisesti myös Neuvosto-Venäjän ja Saksan välinen kiista Suomeen jääneiden alusten kohtalosta.
Kirsti Kasnio

Kirsti Kasnio (10. marraskuuta 1937 Jyväskylä – 7. toukokuuta 2014 Helsinki) oli suomalainen arkkitehti, lavastaja-puvustaja ja muotisuunnittelija. Taiteellisesti lahjakkaan Kasnion työura jakautui kolmeen tutkintoon ja jaksoon: lähes 30-vuotiseen arkkitehdinuraan, sen jälkeen lavastajan- ja puvustajantyöhön Helsingin eri teattereissa sekä lopuksi omassa designstudiossa tehtyyn uraan suomalaisen juhlamuodin suunnittelijana.
Venäläis-suomalaiseen sukuun perheen neljäntenä lapsena syntynyt Kasnio kirjoitti ylioppilaaksi Kouvolan tyttölyseosta vuonna 1958 ja aloitti samana syksynä arkkitehtiopinnot Teknillisessä korkeakoulussa Otaniemessä. Arkkitehdiksi hän valmistui 1967. 1990-luvun lama päätti Kasnion uran arkkitehtina ja hän hakeutui Taideteolliseen korkeakouluun lavastustaiteen linjalle, josta hän valmistui vuonna 1998. Kasnion lavastus- ja puvustustöitä olivat muun muassa "Niskavuoren Heta" Kansallisteatterissa (1998), "Osiris" Kansallisoopperassa (2003) ja "På fullt allvar" Lilla Teaternissa 2007.
2000-luvun vaihteessa Kasnio palasi jälleen Taideteolliseen korkeakouluun ja valmistui vaatetussuunnittelijaksi Muoti- ja tekstiilitaiteen osastolta vuonna 2002. Jo opiskeluaikana hän voitti Harakka-puvullaan Stockmannin järjestämän Millenium-iltapukukilpailun. Tyypillistä hänen suunnittelulleen olivat kantajansa kauneutta korostavat ilta- ja juhlapuvut, joiden tunnusomaisena valmistustekniikkana oli yleensä pliseeraus, sekä ylelliset turkisasusteet. Kasnio tuli tunnetuksi erityisesti itsenäisyyspäivän vastaanotoille suunnittelemistaan iltapuvuista, joita oli muun muassa Tarja Halosen, Marja Tiuran, Mari Kiviniemen ja Sari Sarkomaan yllä. 
Opetus- ja kulttuuriministeriö myönsi Kirsti Kasniolle vuonna 2010 taiteilijaeläkkeen tunnustukseksi luovasta työstä Suomen kulttuurin hyväksi.
Hannu Merkku

Hannu Tapio Merkku (21. huhtikuuta 1952 Outokumpu − 10. joulukuuta 2014 Kärsämäki) oli suomalainen laulaja. Vuonna 1978 ensilevytyksensä tehnyt Merkku muistetaan pohjoissuomalaisten lauluntekijöiden tanssi-iskelmien tulkitsijana. Hänen levyttämiään lauluja ovat muun muassa ”Telan jälki”, ”Kulje kautta Kittilän” ja ”Sompiolaista verta”. Hannu Merkku levytti vuosina 1979-1988 yhteensä viisi pitkäsoittolevyä.
Diskografia.
Vuonna 2015 Rocket Records julkaisi albumin "Sompiolaista verta" CD-levynä ja levyllä on mukana 10 bonuskappaletta vuosilta 1979–80.
FUB-JWH-018

FUB-JWH-018 (tunnetaan myös nimellä FUB-018) on indolista johdettu synteettinen kannabinoidi. Se muistuttaa rakenteellisesti seuraavia synteettisiä kannabinoideja: JWH-018, AB-FUBICA ja ADB-FUBICA.
Se on luokiteltu kontrolloiduksi kemikaaliksi Kiinassa lokakuusta 2015 lähtien.
Jävla måndag

Jävla måndag on ruotsalaisen blueskitaristi-laulajan Rolf Wikströmin kolmas albumi, joka julkaistiin vuonna 1978 levymerkillä MNW.
Kappaleet.
Kaikki kappaleet kirjoittanut Rolf Wikström, ellei toisin mainita.
Jalkapallon Suomen Cup 1971

Jalkapallon Suomen Cup 1971 oli cupin 17. järjestämisvuosi. Kilpailuun osallistui 212 joukkuetta, jotka pelasivat 215 ottelua. Joukkueet jakautuivat sarjoittain seuraavasti: Mestaruussarja 14, II divisioona 32, III divisioona 58, IV divisioona 70 ja muut 38. Karsinnat varsinaiselle kierrokselle aloitettiin jo vuoden 1970 syksyllä. Loppuotteluun selvisivät Mikkelin Palloilijat ja Vaasan Sport, ja se pelattiin Helsingin Olympiastadionilla. Ottelua seurasi 2645 maksanutta katsojaa, ja sen voitti MP 4-1.
Varsinainen kilpailu.
Suomen Cupin ottelut neljännesvälieristä alkaen.
Cup-mestarit: Risto Remes, Rainer Jungman, Heikki Valjakka, Eero Karppinen, Raimo Marttinen, Heikki Kangaskorpi, Matti Vanhanen, Antero Hyttinen, Antero Nikkanen, Kari Pasanen, Antti Rusanen, Pentti Toivola ja Kari Mutanen
F.C. Born to Lose

F.C. Born to Lose on ramopunk-yhtye Rehtoreiden CD-single, joka julkaistiin huhtikuussa 1996 levymerkillä Poko Records. Se nouso Suomen virallisen singlelistan sijalle 19.
Single sisälsi 3D-lasit kansikuvan katsomista varten.
Roy Haynes

Roy Haynes (13. maaliskuuta 1925 – 12. marraskuuta 2024) oli yhdysvaltalainen jazzmuusikko, jonka pääinstrumentti on rummut. Roy Haynes soitti aina bebopista Charlie Parkerin kanssa John Coltranen kanssa tehtyyn vapaampiin kokeiluihin.
Haynes soitti uransa aikana useiden tunnettujen jazzmuusikoiden kanssa. Hän soitti 1940-luvulla Lester Youngin, 1950-luvulla Charlie Parkerin, Miles Davisin ja Thelonious Monkin, 1960-luvulla John Coltranen, 1970-luvulla Dave Brubeckin ja 1980-luvulla Freddie Hubbardin kanssa. Haynesin oma levytysura jatkui vuodesta 1954 vuoteen 2011. Hänen albumeihinsa kuuluvat muun muassa post-bopin klassikkona pidetty "We Three", funkia, gospelia ja free jazzia yhdistellyt "Hip Ensemble" ja "Fountain of Youth", jossa yhdistyi monia Haynesin uran yhteyksiä.
Just Be Free

Just Be Free on yhdysvaltalaisen artistin Christina Aguileran levyttämä demoalbumi, jonka Warlock Records julkaisi vuonna 2001.
Aguilera levytti albumin 1990-luvun puolivälissä 14- ja 15-vuotiaana voidakseen lähestyä levy-yhtiöitä levytyssopimuksen toivossa, eikä albumia ollut hänen mukaansa koskaan valmisteltu tai tarkoitettu julkaistavaksi. Hän julkaisi maailmanlaajuisesti menestyneen debyyttialbuminsa "Christina Aguilera" vuonna 1999 RCA-levy-yhtiön kautta. Toukokuussa 2001 Aguilera haastoi yhtiöt Warlock Records, Platinum Recordings ja JFB Music oikeuteen estääkseen "Just Be Freen" julkaisemisen, mutta osapuolet sopivat asian, ja albumi julkaistiin 21. elokuuta 2001. Sopimuksen ehtoja ei julkaistu. Aguilera sai lisätä albumin mukaan viestin, jossa hän selitti, ettei olisi halunnut levyä julkaistavan.
AllMusicin Stephen Thomas Erlewine kuvaili albumin musiikkia ”geneeriseksi 90-luvun alun dancepopiksi runsailla housevaikutteilla”.
"Just Be Free" nousi Yhdysvalloissa Billboard 200 -albumilistan sijalle 71, ja vuoteen 2014 mennessä sitä oli myyty maassa noin 128 000 kappaletta.
Den åttonde dagen

Den åttonde dagen on ruotsalaisen blueskitaristi-laulajan Rolf Wikströmin neljäs albumi, joka julkaistiin vuonna 1979 levymerkillä Metronome.
Kappaleet.
Kaikki kappaleet kirjoittanut Rolf Wikström, ellei toisin mainita.
Yisrael Kristal

Yisrael Kristal (; 15. syyskuuta 1903 Żarnów, Puola – 11. elokuuta 2017) oli maailman vanhin elossa ollut mies Guinness World Recordsin mukaan. Hän oli myös vanhin elossa ollut holokaustista selviytyjä.
Kristal syntyi Żarnówissa ja joutui toisen maailmansodan aikana Auschwitzin keskitysleirille, missä hänen vaimonsa kuoli. Sodan jälkeen hän muutti Israeliin.
Kristal ei osannut kertoa syytä pitkälle elämälleen. Hän uskoi kaiken olevan ennalta määrättyä emmekä koskaan saa selville, miksi niin käy ja totesi, että häntä fiksummat, vahvemmat ja komeammat miehet ovat kuolleet ennen häntä.
Ennen Kristalia maailman vanhin mies oli japanilainen Yasutarō Koide.
10 Cloverfield Lane

10 Cloverfield Lane on vuonna 2016 ensi-iltansa saanut yhdysvaltalainen science fiction -jännityselokuva, jonka on ohjannut Dan Trachtenberg. Sen pääosissa esiintyvät Mary Elizabeth Winstead, John Goodman ja John Gallagher Jr. Alun perin elokuva poimittiin käsikirjoituksesta nimeltä "The Cellar", mutta se kehitettiin Bad Robot Productions -tuotantoyhtiön alla vuoden 2008 elokuvan "Cloverfield" henkiseksi seuraajaksi. Elokuvat sijoittuvat samaan elokuvauniversumiin. Sarjan kolmas osa "The Cloverfield Paradox" sai ensi-iltansa 2018.
"10 Cloverfield Lane" sai ensi-iltansa Yhdysvalloissa 11. maaliskuuta 2016.
Vastaanotto.
"10 Cloverfield Lane" on saanut hyvän vastaanoton. Rotten Tomatoes -sivustolla 90% kriitikoista on antanut sille positiivisen arvostelun keskimääräisellä arvosanalla 7,4 perustuen 245 arvosteluun. Metacritic-sivustolla sillä on arvosana 76/100 perustuen 43 arvosteluun.
Anaïs Chevalier-Bouchet

Anaïs Chevalier-Bouchet (s. 12. helmikuuta 1993 Méolans-Revel) on ranskalainen ampumahiihtäjä ja olympiamitalisti. 162 senttimetriä pitkä ja 55 kilogrammaa painava Chevalier edustaa CO 7 Laux -seuraa ja hänen valmentajanaan toimii Julien Robert.
Arvokilpailut.
Vuoden 2014 talviolympialaisissa Sotšissa Chevalier oli parhaimmillaan takaa-ajon 44:s. Vuoden 2016 MM-kilpailuista Oslosta Chevalier saavutti hopeaa viestistä ja oli takaa-ajossa viidestoista. Hochfilzenin MM-kilpailuissa 2017 hän sai hopeaa sekaviestissä sekä pronssia pikakilpailussa ja viestissä. Takaa-ajossa hän sijoittui 11:nneksi ja yhteislähdössä 13:nneksi. Pyeongchangin olympialaisissa 2018 hän hiihti avausosuuden pronssia saaneessa Ranskan naisten viestijoukkueessa. Pikakilpailussa hän oli kuudestoista. Pokljukan MM-kilpailuissa 2021 hän saavutti hopeaa pikakilpailussa ja pronssia takaa-ajossa. Pekingin olympialaisissa 2022 hän saavutti hopeaa sekaviestissä ja normaalimatkalla. Oberhofin MM-kilpailuissa 2023 hän sai sekaviestissä pronssia sekä oli yhteislähdössä neljäs ja normaalimatkalla kahdestoista.
EM-kilpailuista hänellä on yksi viestipronssi, nuorten MM-kilpailuista kolme pronssia sekä yksi hopea ja nuorten EM-kilpailuista kaksi kultaa ja yksi pronssi. Vuoden 2011 Euroopan nuorten olympiafestivaaleilta Chevalier saavutti yhden hopean ja yhden pronssin.
Maailmancup.
Chevalier debytoi maailmancupissa joulukuussa 2013 Hochfilzenin pikakilpailussa saavuttaen heti ensimmäiset maailmancupin pisteensä ollen 27:s. Ensimmäistä kertaa hän sijoittui kymmenen parhaan joukkoon maaliskuussa 2014 Kontiolahden takaa-ajossa ollen kahdeksas. Ensimmäisen palkintosijansa hän saavutti oltuaan toinen Nové Měston pikakilpailussa joulukuussa 2016. Ensimmäisen voittonsa hän saavutti seuraavan päivän takaa-ajokilpailussa. Hän oli samalla kaudella toinen Anterselvan normaalimatkalla sekä kolmas Hochfilzenin MM-pikakilpailussa ja Pyeongchangin pikakilpailussa. Maailmancupin kokonaiskilpailussa hän sijoittui seitsemänneksi.
Chevalier sijoittui kaudella 2017–2018 kolmanneksi Kontiolahden ja Tjumenin yhteislähtökilpailuissa. Yhteislähtöcupissa hän oli viides. Kaudella 2018–2019 hän oli kolmas Nové Měston yhteislähdössä. Oberhofissa hän sijoittui toiseksi pikakilpailussa ja kolmanneksi takaa-ajossa. Kaudella 2020–2021 hän oli toinen Kontiolahden jälkimmäisessä pikakilpailussa. Hän oli kolmas Anterselvan normaalimatkan kilpailussa. Hän sijoittui maailmancupin kokonaiskilpailussa yhdeksänneksi ja pikakilpailun cupissa viidenneksi. Kaudella 2021–2022 Chevalier sijoittui toiseksi Östersundin ensimmäisessä pikakilpailussa. Toisen pikakilpailun jälkeen käydyssä takaa-ajossa hän sijoittui kolmanneksi. Hän sijoittui Anterselvan yhteislähdössä kolmanneksi. Hän oli maailmancupin kokonaiskilpailussa viides, takaa-ajocupissa neljäs ja pikakilpailucupissa viides. Kaudella 2022–2023 hän sijoittui Le Grand-Bornardin ja Ruhpoldingin yhteislähdöissä kolmanneksi. Nové Městossa hän oli kolmas sekä pikakilpailussa että takaa-ajossa. Oslon yhteislähtökilpailussa hän sijoitti kolmanneksi. Maailmancupin kokonaiskilpailussa hän oli kahdeksas ja yhteislähtöcupissa toinen.
Bole

Bole eli Bortala (, , ) on piirikuntatason kaupunki Sinkiangin uiguurien autonomisella alueella Kiinassa. Se on Bortalan mongolien autonomisen prefektuurin hallintopaikka. Kaupungin pinta-ala on 7 877,34 (toisen lähteen mukaan 7 790) nellökilometriä ja väkiluku 235 585 (2010). Kaupungin keskusta sijaitsee linnuntietä noin 460 kilometriä autonomisen alueen pääkaupunki Ürümqistä länsiluoteeseen.
Väestö.
Vuoden 2015 tietojen mukaan kaupungin asukasmäärä oli 263 700, josta vähemmistöjä oli 88 000 (33,4%).
Tristar Gym

 
Tristar Gym on kanadalainen vapaaotteluseura, joka perustettiin 1991. Sen päävalmentajana on Firas Zahabi. Hän muun muassa valmensi entistä UFC:n välisarjan mestaria Georges St-Pierreä, joka on seuran yksi tunnetuimmista ottelijoista. Seuralla on saleja pääosin Kanadassa ja yksi Libanonissa. Conrad Plan perustama sali oli alun perin keskittynyt potkunyrkkeilyyn, kunnes vuodesta 2007 lähtien se on keskittynyt vapaaotteluun.
Simo Grönroos

Simo Juhani Grönroos (s. 14. huhtikuuta 1983) on suomalainen perussuomalainen poliitikko, kunnallispoliitikko, aluevaltuutettu ja puolueen kolmas varapuheenjohtaja. Hän on perussuomalaisten entinen puoluesihteeri, Suomen Perusta -ajatuspajan toiminnanjohtaja, Espoon kaupunginvaltuutettu ja Espoon teknisen lautakunnan puheenjohtaja. Kun Grönroos nousi perussuomalaisten puoluesihteeriksi vuonna 2019, media kertoi hänen olleen Suomen Sisun pitkäaikainen jäsen.
Elämä.
Grönroos valmistui filosofian maisteriksi Helsingin yliopistosta vuonna 2010 pääaineenaan Suomen ja Pohjoismaiden historia. Hän on liittynyt kansallismielisen Suomen Sisun ja Suomalaisuuden liiton jäseneksi. Hän oli Suomen Sisun kirjuri vuosina 2001–2002.
Grönroos on toiminut Suomen Perusta -ajatuspajan toiminnanjohtajana 2013–2019 ja uudestaan vuodesta 2021 lähtien.
Grönroos väitteli tohtoriksi 2023.
Poliittinen ura.
Grönroos liittyi perussuomalaisiin vuonna 2006 ja oli mukana Teemu Lahtisen vaalikampanjassa eduskuntavaaleissa 2007. Hän toimi Perussuomalaisten Nuorten pääsihteerinä 2009–2012.
Elokuussa 2018 Perussuomalaisten Uudenmaan piiri nimesi hänet ehdokkaaksi eduskuntavaaleihin 2019. Grönroos sai 2 563 ääntä eikä tullut valituksi. Hän oli ehdolla myös europarlamenttivaaleissa 2019, joissa hän sai 3 949 ääntä eikä tullut valituksi.
Grönroos valittiin perussuomalaisten puoluesihteeriksi kesäkuussa 2019. Hän ei onnistunut uusimaan paikkaansa vuoden 2021 puoluekokouksessa, jossa valituksi tuli Arto Luukkanen.
Grönroos valittiin perussuomalaisten kolmanneksi varapuheenjohtajaksi kesäkuun 2025 puoluekokouksessa.
Kuntapolitiikka.
Grönroos oli perustamassa Kirkkonummen Perussuomalaisia vuonna 2008. Hän oli puolueen ehdokas Kirkkonummen kunnanvaltuustoon vuoden 2008 vaaleissa. Grönroos sai 104 ääntä ja pääsi varavaltuutetuksi. 
Vuoden 2012 kuntavaaleissa hänet valittiin Espoon kaupunginvaltuustoon 205 äänellä. Grönroos oli valtuustokaudella 2013–2017 Espoon teknisen lautakunnan puheenjohtaja. Kaudella 2017–2021 hänet valittiin uudestaan Espoon teknisen lautakunnan puheenjohtajaksi.
Vuoden 2017 kuntavaaleissa Grönroos sai 523 ääntä ja hänet valittiin toiselle kaudelle Espoon kaupunginvaltuustoon. Grönroos tuli valituksi kuntavaaleissa 2021 1 901 äänellä.
Yksityiselämä.
Grönroos asuu Espoon Leppävaarassa.
Tuotanto.
Teoksia, joiden kirjoittamisessa Grönroos on ollut mukana tai jotka hän on toimittanut:
Cusset

Cusset on kunta Ranskassa Allier'n departementissa Auvergne-Rhône-Alpesin alueella. Se kuuluu Vichyn kaupunkialueeseen.
Historia.
Vuonna 886 Neversin piispa Eumenes perusti alueelle benediktiiniläisluostarin. 1200-luvulla kaupunkia puolustusta vahvistettiin, mutta sen linnoituksia hävitettiin satavuotisessa sodassa. Ranskan kuningas Ludvig XI linnoitti kaupungin Vauzy de Saint-Martinin avulla vuosina 1476-1483. Linnoituksen ympärysmitta oli 1420 metriä ja siinä oli neljä tornia. Linnoitus oli aikansa nykyaikaisempia ja se oli tehty kestämään tykkien rautakuulat. Linnoituksesta on vielä jäljellä vankityrmä.
Bågaskär

Bågaskär on Inkoon ulkosaaristossa Porkkalanselällä sijaitseva saari. Saarella oli luotsiasema vuosina 1857–1930 ja merivartioasema vuosina 1954–2006. Suomen Meripelastusseura vuokrasi saaren 30 vuodeksi vuonna 2006 ja seuran vapaaehtoisia meripelastajia kouluttava Bågaskärin toimintakeskus aloitti toimintansa toukokuussa 2009 entisellä merivartioasemalla. Bågaskär toimii myös meripelastusyhdistysten partiotukikohtana ja veneilijöiden suojasatamana. Saarella on lisäksi vuonna 1955 perustettu Ilmatieteen laitoksen rannikkosääasema.
Bågaskär on toiminut Suomen rannikkotykistön linnakkeena. Rannikkojoukot miehittivät linnakkeen syksyllä 1938, mistä se pysyi miehitettynä jatkosodan loppuun. Sotien päätyttyä linnake oli merkittävä merivalvontapiste, josta suomalaiset valvoivat Neuvostoliitolle luovutettua Porkkalan vuokra-aluetta. Bågaskärille valmistui kiinteä meritähystyspaikka vuonna 1944 ja uusi merivartioasema vuonna 1954. Saari pakkolunastettiin valtiolle vuonna 1950. Linnake varustettiin myöhemmin kevyellä 100 TK -patterilla, joka on deaktivoitu 2000- ja 2010-luvuilla läpiviedyssä kevyen tykkikaluston alasajossa.
Jelena Serova

Jelena Olegovna Serova (, s. 22. huhtikuuta 1976 Ussurijsk, Primorjen aluepiiri, Venäjän SFNT, Neuvostoliitto) on venäläinen kosmonautti.
Serova valittiin kosmonautiksi vuonna 2006 ja vuonna 2011 Retkikunta 41:n jäseneksi. Syyskuussa 2014 matkaan lähtenyt Retkikunta 41 palasi takaisin maaliskuussa 2015. Serova on ensimmäinen ISS-avaruusasemalla vieraillut venäläinen naiskosmonautti.
Yksityiselämä.
Serova on naimisissa kosmonautti Mark Serovin kanssa. Heillä on yksi tytär. Serova oli yksi neljästä kosmonautista, jotka valittiin kantamaan Venäjän lippua Sotšin talviolympialaisissa 2014.
Vuonna 2001 Serova valmistui Moskovan ilmailuinstituutista insinööriksi ja vuonna 2003 MSUIECS:sta ekonomistiksi.
Keith Emerson

Keith Noel Emerson (2. marraskuuta 1944 Todmorden, Yorkshire, Yhdistynyt kuningaskunta – 10. maaliskuuta 2016 Santa Monica, Kalifornia, Yhdysvallat) oli brittiläinen rockmusiikin arvostetuimpiin kuulunut kosketinsoittaja. Hän tuli tunnetuksi 1960-luvun loppuvuosina yhtyeestään The Nice ja nousi 1970-luvun alkuvuosina vielä suurempaan maailmanmaineeseen progressiivisen rockin supertriossa Emerson, Lake &amp; Palmer.
Klassisen pianokoulutuksen saanut Emerson tunnettiin erityisesti Hammond-sähköurkujen ja myöhemmin syntetisaattorien teknisenä virtuoosina ja kosketinsoittajaksi poikkeuksellisen värikkäänä lavaesiintyjänä.
Emersonin kuolinsyy oli ampuma-aseella tehty itsemurha.